text: Danfoss laver alliance med tyskerne
  28 maj 2014 kl. 15.14
  Danfoss og tyske SMA Solar Technology har i dag skabt en af verdens største converter-alliancer.
  De to parter har underskrevet en aftale om et tæt strategisk partnerskab.
  Aftalen vil give de to selskaber øget konkurrencekraft, skalafordele og fælles udviklingsinitiativer.
  - Det strategiske partnerskab er økonomisk attraktivt for begge selskaber. Sammen med SMA vil vi nu skabe en af verdens største inverter-alliancer. I de kommende år kommer Danfoss i høj grad til at drage fordel af den samlede indkøbskraft og de høje vækstrater i solcelle-branchen. Synergien ved fællesindkøb forventes fra 2015 at spare begge selskaber for tocifrede millionbeløb årligt målt i euro, siger Niels B. Christiansen, administrerende direktør i Danfoss.
  - Derudover ønsker vi med en 20 procents ejerandel i SMA at fortsætte vores engagement på solmarkedet og få andel i sektorens vækstpotentiale på mellemlang og lang sigt, siger Niels B. Christiansen.
   
  SMA-koncernen er global førende inden for produktion af solar invertere og omsatte i 2013 for knap 1 mia. euro. Selskabet har hovedsæde i Niestetal, nær Kassel, Tyskland, og er repræsenteret i 21 lande. Koncernen beskæftiger mere end 5.000 medarbejdere på verdensplan. SMA leverer invertere til alle moduler og anlæg i alle størrelser. Siden 2008 har SMA Solar Technology AG været børsnoteret i Frankfurt.
  Mere om aftalen
  